Marcel Boloș, ministrul Finanțelor: "Taxa pe boală nu există în Codul Fiscal"
- Georgiana Dragomir
- 4 martie 2024, 20:41
Ministrul Finanțelor, Marcel Boloș, a dat explicații cu privire la taxele introduse în Codul Fiscal începând cu anul 2024. Opoziția a depus moțiune de cenzură împotriva oficialului de la Finanțe, deoarece susține ca românii să fie "taxați" pentru concediile medicale.
Taxa pe boală nu există în Codul Fiscal, susține ministrul Finanțelor, Marcel Boloș , care a dat explicații cu privire la taxarea concediilor medicale, în timpul dezbaterii moțiunii de cenzură, depusă de USR și Forța Dreptei împotriva sa. Marcel Boloș a precizat că "nu este vorba de o taxă nouă pe concedii medicale, ci de o eliminare a acestei facilităţi", așa cum se aplică și în alte state europene.
Taxa pe concedii medicale. Explicațiile ministrului Finanțelor
Ministrul Finanțelor(PNL) consideră că partidele din opoziție au dezinformat în ceea ce privește regula concediului medical din România, sub aspect fiscal, "de dragul campaniei electorale".
"Nu există nici unde un sistem de plată al concediilor medicale atât de ineficient ca în România. Nu are nimeni nicio problemă cu bolnavii oncologici sau cu mamele aflate în concedii de maternitate şi cu atât mai mult cu îngrijirea copiilor bolnavi. Să nu mai spun că, îndemnizaţia pentru creşterea copilului nu este supusă măsurii fiscale la care se face referire în Moţiune, acestea fiind venituri neimpozabile şi care nu se cuprind în baza de calcul al contribuţiilor sociale obligatorii", a precizat ministrul Finanțelor, Marcel Boloş, în plenul Camerei Deputaților.
Măsuri pentru cei care abuzează de concediul medical
Oficialul de la Ministerul Finanțelor consideră că prin aceste măsuri, de plată redusă a salariilor, în cazul concediilor medicale, va aduce mai mulți bani la sistemul public de sănătate și se va evita risipa banilor, în cazul celor care abuzează de concedii medicale.
În timpul dezbaterii moțiunii de cenzură, ministrul Finanțelor fost eliminate facilitățile fiscale pentru anumite categorii de români, precum IT-iști și constructori, iar prin această măsură, încasările la bugetul sănătății au crescut la circa 5 miliarde lei lunar. Însă, ministrul spune că România încă are nevoie de fonduri pentru acest sistem, iar indemnizațiile pentru concediul medical nu pot fi mai mari decât salariul.
"Ştiu oare domnii de la USR că România este pe locul 1 în UE la decese din cauze prevenibile şi tratabile? Şi că numărul morţilor, din cauze evitabile, este de două ori mai mare decât media UE? Îi invit să arunce un ochi pe raportul despre Starea Sănătăţii în Uniunea Europeană pe anul 2023", s-a exprimat ministrul Finanțelor, la dezbaterea moțiunii de cenzură împotriva sa